РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/228-16

12. октобар 2016. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 12. ОКТОБРА 2016. ГОДИНЕ

Седница је почела у 15:10 часова.

Седницом је председавао Муамер Зукорлић, председник Одбора.

Седници су присуствовали чланови Одбора: проф. др Љубиша Стојмировић, Марко Парезановић, Наташа Ст. Јовановић, Фатмир Хасани, Ђорђе Косанић, Милена Бићанин, Дубравко Бојић, Александра Јерков и проф. др Ратко Јанков.

Седници су присуствовали заменици чланова Одбора: Љибушка Лакатош (заменик др Владимира Орлића), Михајло Јокић (заменик Богдана Обрадовића), Љубинко Ракоњац (заменик проф. др Жарка Обрадовића), и Олена Папуга (заменик Наде Лазић).

Седници је присуствовао и народни посланик Предраг Јеленковић.

Седници нису присуствовали чланови Одбора: проф. др Марко Атлагић, Милетић Михајловић, Жарко Кораћ, као ни њихови заменици.

Седници је присуствовала представница Министарства просвете, науке и технолошког развоја, Весна Мандић, помоћник министра за високо образовање.

На почетку седнице, председавајући је питао чланове Oдбора да ли неко има примедбу или допуну на предлог **Дневног реда** који је гласио:

**1. Разматрање Предлога закона о изменама и допунама Закона о високом образовању,** у начелу, који је поднела Влада **(број 612-2318/16 од 4. октобра 2016. године).**

Народни посланик Ратко Јанков указао је на повреду члана 72. Пословника Народне скупштине на основу којег се седница Одбора заказује најмање три дана пре дана одржавања седнице Одбора, а да је седница сазвана у краћем року од прописаног.

Председавајући је образложио да је Предлог закона о изменама и допунама Закона о високом образовању уврштен у дневни ред по хитном поступку на пленарној седници која се одржала претходног дана, те је Одбор у складу са тим био у обавези да закаже седницу пре прописаног рока.

На предлог председавајућег, чланови Одбора су **једногласно** усвојили следећи:

**Д н е в н и р е д:**

1. **Разматрање Предлога закона о изменама и допунама Закона о високом образовању, у начелу, који је поднела Влада (број 612-2318/16 од 4. октобра 2016. године).**

Прва тачка дневног реда- Разматрање Предлога закона о изменама и допунама Закона о високом образовању, у начелу, који је поднела Влада (број 612-2318/16 од 4. октобра 2016. године).

Представник предлагача, Весна Мандић у образложењу је истакла да се Предлог закона односи на сегменте којима се утврђује статус студената у погледу финансирања из буџетских средстава, као и на продужетак рока за завршетак студија студентима који су започели студирање на факултетима и вишим школама, у складу са прописима који су важили до ступања на снагу Закона о високом образовању. Овим изменама и допунама Закона предлаже се продужетак рока студирања по започетом плану и програму, условима и правилима студија најкасније до краја школске 2017/2018. године, односно за интегрисане студије из поља медицинских наука, до краја школске 2018/2019. године. Напоменула је и то да овим предлогом треба да се омогући да студенти који су уписани у прву година студија школске 2006/07, 2007/08, 2008/09, 2009/10, 2010/11, 2011/12, 2012/13, 2013/14, задрже право финансирања из буџета, најдуже годину дана по истеку редовног трајања студија.

Уједно, овим Предлогом закона утврђују се и права студената који су у школској 2015/2016. години остварили најмање 48 ЕСПБ бодова, да наставе студије и финансирају се из буџетских средстава, уколико је то у оквиру прописаних квота на факултетима. На крају излагања, нагласила је да је и Национални савет за високо образовање подржао предложене измене и допуне Закона о високом образовању.

Народна посланица Александра Јерков истакла је да ће подржати измене и допуне Закона, упркос томе што се Закон мења сваке године и системски не решава постојеће проблеме у високом образовању.

Љубинко Ракоњац указао је на то да студентима треба омогућити да заврше студије по започетим условима, плану и програму због тога што многи нису били у стању, било због материјалних, здравствени или персоналних разлога да заврше у прописаном року. Зато ће подржати Предлог закона. Међутим, указао је на то да су из Предлога изостављени студенти магистарских и докторских студија и да би кроз амандман, што је већ учињено од стране народних посланика и што поздравља, требало уврстити и ову категорију студената.

Балша Божовић сложио се са Александром Јерков и додао да је овај Предлог више него добродошао. Такође је истакао, да је покретањем тема, дискусијама, редовним разматрањем извештаја и планова рада, треба да подстакнемо Министарство да интензивније ради на реформи система образовања. Напоменуо је и то, да је 2012. године Влада донела Стратегију развоја образовања до 2020. године, која на један темељан начин може да реши проблеме, не само основа образовања, већ и питања високог образовања и науке. Указао је и да су студенти постдипломских студија имали веома кратак рок за израду својих теза и дисертација, тако да се овом темом треба детаљније бавити.

Поф. др Љубиша Стојмировић закључио је да је ово један од ретких случајева где постоји свеобухватан консензус око теме која је на дневном реду. Напоменуо је да је лично имао прилике да се сусретне са многим делегацијама студената у процесу израде овог Предлога и саслуша њихове захтеве како би се на најадекватнији начин приступило њиховом испуњењу. Уједно је сугерисао да би требало размотрити и статус студената који студирају по тзв болоњском систему.

Народни посланик Михајло Јокић сложио се са претходним дискутантима и подржао Предлог закона уз сугестију да се статус студената магистарских и докторских студија уреди кроз амандман Одбора.

Милена Бићанин је напоменула да би било добро да сами универзитети, уз сво поштовање њихове аутономије, уведу нову праску наставничке подршке којима би олакшали студентима да приведу студије крају и као академски грађани уђу у свет рада и дају свој допринос, како се овакви случајеви из године у годину не би понављали.

Проф. др Ратко Јанков истакао је да ће гласати за Предлог закона, али је указао да је свакако лоша пракса мењања Закона на годину дана и да би требало успоставити један вид годишње анализе учинка, како бисмо утврдили да ли је донета мера била ефикасна. Говорећи о недостацима система образовања, истакао је да се болоњски систем није разумео на најбољи начин те се овом темом треба детаљније бавити. Такође се сложио, да се амандманом мора продужити и рок постипломским студентима јер је потребно време до пет година за квалитетну израду рада. Истакао је и да је по његовим информацијама Национални савет за високо образовање дао негатино мишљење. На крају је поставио питање представнику предлагача, зашто се каснило са израдом Предлога.

Балша Божовић се сложио са тим да треба урадити детаљне анализе, али и потпуно нови Закон о високом образовању и истакао да уместо на упис студената и пријемни испит, треба се фокусирати на број дипломираних студената, као и степен знања стеченог на студијама као једне врсте контроле квалитета.

Др Љубинко Ракоњац сложио се са констатацијама да постоје извесне неусаглашености између појединих закона и истакао да ће у пленуму изнети министру нека своја запажања и делегирати одређене теме о којима би требало детаљније расправљати, како би се те неусаглашености отклониле. Што се тиче научно-истраживачке делатности, изразио је наду да ће се у неко скорије време доћи до тога са се издваја 1% из буџета, како би се ова област унапредила.

Представник предлагач је истакла задовољство што су све стране спремне да подрже Предлог закона. Указала је на то да је за Стратегију развоја образовања до 2020. године донет Акциони план, тако да ће се тежити искоришћавању свих постојећих ресурса који могу допринети развојном процесу. У плану је и да се искористе све иницијативе које се финансирају из средстава Европске Уније, као и све могућности које пружају претприступни фондови, те се очекује да ће се, уз подршку чланова наше академске заједнице, заједнички спровести очекиване реформе. Говорећи о Предлогу закона, истакла је да је била неопходна његова измена зато што је веома мали број студената у претходној школској години остварио 60 ЕСПБ бодова, тако да би се квоте, које је Влада одобрила за финансирање студената из буџета, у том случају искористиле свега 10%, што није ни у чијем интересу. Уједно је најавила да се почиње са радом на изради или нових измена и допуна или потпуно новог Закона о високом образовању, са циљем да се фокус стави на студенте као крајње кориснике. Стога је Одлуком министра формирана Радна група у коју је укључено 12 студената са задатком да дају предлоге који ће се односити на побољшање положаја студената у свим високошколским установама. Осврнула се и на тему научно-истраживачке делатности и сложила се са констатацијом да постоје извесне неусаглашености које ће се у што скоријем року отклонити.

Проф. др Ратко Јанков, када је реч о финансирању, указао је на то да Болоњски систем подразумева, у свом изворном значењу, да студент минимално мора да пријави 37 бодова, не како је то код нас дефинисано са минимум 60 бодова за буџет, јер у том случају корист имају управо запослени у високошколским установама, не студенти као крајњи корисници. Додао је и то да се Национални савет за високо образовање сложио са изменама које се односе на студенте основних студија, али не и за измене које се односе на постдипломце.

Одговарајући на констатацију, Весна Мандић је нагласила да се Уредба о финансирању примењује одавно, али да ће се у оквиру рада на новом Закону радити и на изради нових модела финансирања. Уједно, кроз информациони систем у плану је прикупљање података не само о установама основног образовања већ и о високошколским институцијама и институтима, на основу којих ће се приступити доношењу одлика.

Фатмир Хасани је истакао да је битно што сви присутни имају искуства у образовно-васпитном процесу, што може у значајној мери да допринесе реформи образовања у Србији. Указао је и на то да у образовању постоје проблеми који су релативно минорни, а тешко решиви, тако да је неопходно успоставити јачу сарадњу са Министарством на свим нивоима.

Наташа Јанковић је констатовала да, без обзира на политичка опредељења, постоји заједнички интерес и свеукупна сагласност за решавање питања из делокруга рада Одбора и да ће као нови члан, дати свој пун допринос у раду.

На предлог председавајућег, стављен је на гласање Предлог закона о изменама и допунама Закона о високом образовању, у начелу, који је поднела Влада (број 612-2318/16 од 4. октобра 2016. године).

**Одбор за образовање, науку, технолошки развој и информатичко друштво једногласно је предложио Народној скупштини да прихвати Предлог закона о изменама и допунама Закона о високом образовању, у начелу.**

Седница је завршена у 16:20 часова.

СЕКРЕТАР ПРЕДСЕДНИК

Драгомир Петковић Муамер Зукорлић